Hamilton dalk in die sop oor T-hempLewis Hamilton. (Jennifer Lorenzini, Pool via AP) Die Mercedes-renjaer Lewis Hamilton se optrede gedurende die afgelope Sondag se Grand Prix in Italië kan deur FIA, F1 se beheerliggaam, ondersoek word. Hamilton het ’n omstrede T-hemp met die woorde “Arrest the cops who killed Breonna Taylor” daarop gedra. Hy het ook ’n onderhoud met die woorde “geregtigheid vir Breonna” afgesluit. Die 26-jarige Taylor is in Maart deur polisielede geskiet nadat hulle gedurende ’n dwelmklopjag op haar huis in Louisville, Kentucky, toegeslaan het. Polisie het destyds vermoed dat Taylor, ’n mediese noodtegnikus, se huis as ŉ dwelmverspreidingspunt deur ’n bende gebruik is. Een van die verdagtes was Taylor se voormalige kêrel. Hoewel FIA nog nie amptelik met enige stappe begin het nie, berig die BBC dat ’n ondersoek ’n definitiewe moontlikheid is. Volgens berigte kan beraadslag word of Hamilton met die dra van die hemp enige reëls rakende polities-gemotiveerde uitsprake of gebare gedurende F1-geleenthede oortree het. Die Britse renjaer het die hemp voor die aanvang van die wedren gedra toe hy die knie ter ondersteuning van die Black Lives Matter-beweging gebuig het, sowel as toe hy sy trofee op die podium in ontvangs geneem het. “Dit het ’n hele ruk geneem om die hemp in die hande te kry. Ek wou dit dra om ander bewus te maak van die feit dat mense op straat geskiet word, terwyl iemand ook in haar eie huis doodgeskiet is,” het Hamilton gesê. Naomi Osaka, die Amerikaanse Ope-tenniskampioen, het ook gedurende die toernooi in New York ’n gesigmasker met Taylor se naam daarop gedra.